SA Stamboek vier Elite-fees by ALFA 2018 - AgriOrbit
Home Agri News SA Stamboek vier Elite-fees by ALFA 2018
Die sprekers by die SA Stamboek Logix Elite Teeltsimposium was, van links, Freddie Wasserfall, president van SA Stamboek, Poena van Niekerk van EDE Farming, dr Joggie Briedenhann van die Hartebeestloop-stoet, prof Donagh Berry van Teagasc, dr André Eggen van Illumina en dr Japie van der Westhuizen van SA Stamboek.
SA Stamboek het ALFA 2018 as platform gebruik vir die aanbied van verskeie belangrike geleenthede. Die SA Stamboek Elite Teeltsimposium, Noordstreek se Elite Suiweltoekennings, die Noordstreek, Noordwes en Vrystaat se Elite Vleisbeestoekennings, en die eerste Elite Kleinveetoekennings is tydens die ekspo aangebied. Dié geleenthede was vir SA Stamboek ’n uitstekende kans om nie net kennis te deel nie, maar ook om erkenning te gee aan uitblinkers wat betref aantekening-, bestuur- en telingspraktyke.
Dit is die eerste keer wat die Elite Kleinveetoekennings aangebied is. Volgens dr Japie van der Westhuizen, hoofbestuurder van SA Stamboek, was dit belangrik dat die Elite-toekennings ook na kleinvee uitgebrei word. “Hoewel SA Stamboek die afgelope aantal jare erkenning gegee het aan kleinveetelers deur die Top 10, is geen toekennings in die brons, silwer en goue kategorieë vir kleinveetelers gemaak nie. Dit is nou reggestel met die bekendstelling van die Elite Kleinveetoekennings,” sê hy.
Die SA Stamboek Elite Teeltsimposium het ’n platform geskep waartydens die nuutste inligting uit die telingsbedryf oorgedra kan word. Buiten verskeie plaaslike telers wat as sprekers opgetree het, het twee internasionale sprekers produsente ook toegespreek. Professor Donagh Berry van Ierland het oor genomika gepraat en veral gefokus op hoe genomika ook op ander terreine gebruik kan word en nie net vir genomiese seleksie nie. Dr André Eggen van Frankryk het beklemtoon dat nog baie nuwe tegnologie en ontwikkelings in genomika op pad is.
Brons, silwer, goue en dubbel goue toekennings is tydens die verskeie toekenningsgeleenthede oorhandig. Die Elite dubbel goue kuddes, oftewel die Top 10, kom in aanmerking om as die Elite platinumkudde van die streek aangewys te word. Dié kuddes kan dan meeding vir die titel van Elite nasionale kudde van die jaar in die onderskeie kategorieë. Die platinum toekennings vind tydens SA Stamboek se Elite gala-toekenningsgeleentheid op 29 April 2019 in Bloemfontein plaas. – Marike Brits, Veeplaas
Foto’s deur Johan Norval
Joubert Fourie van Limpopo Melkery is die Elite dubbelgoud- en streekswenner vir Noordstreek. Freddie Wasserfall, president van SA Stamboek, het die toekenning aan hom oorhandig.
Die ontvangers van dubbelgoud-toekennings in die Elite Kleinveetoekennings is, voor van links, Jaco van Rensburg van Prieska (Boerbok), Elzette van Rooyen van Clocolan (Ile de France), Clinton Collett van Steynsburg (Meatmaster), en Lodie van Reenen van Clocolan (Dormer). Agter is Freddie Wasserfall en dr Bobbie van der Westhuizen van SA Stamboek.
Verskeie genetiese toekennings is ook tydens die Noord Elite Suiweltoekennings gemaak. Agter van links is dr Japie van der Westhuizen van SA Stamboek, Schalk Greyling van SA Stamboek, Donovan Hawthorn van Janvos Landgoed, beste tipe vir Holsteins, Suretha Francis van SA Stamboek, Joubert Fourie van Limpopo Melkery, hoogste genetiese vlak vir Holsteins, en Leon Thom, hoogste genetiese vlak vir Jerseys. Voor is Trevor Colby, beste genetiese kuddelewe vir Holsteins, Jennifer Pieters van Pieters Boerdery, beste genetiese kalfinterval vir Jerseys, Corlia Swanepoel van die Universiteit van Pretoria, beste genetiese vordering vir Holsteins, en Neels Neethling, beste genetiese kalfinterval vir Holsteins.
Die Elite vleisbees-streekwenners is van links Kerneels van Rensburg, namens Willem Pieterse, Mpumalanga-streekwenner, Hendrik Meyer, Limpopo-streekwenner, Deon Viljoen, Oos-Vrystaat streekwenner, dr Japie van der Westhuizen, hoofbestuurder van SA Stamboek, Nick Serfontein, Wes-Vrystaat streekwenner, en Johan de Jager, namens Frik Venter, Gauteng-streekwenner.
Elite vleisbees dubbelgoudtoekennings in die onderskeie streke is oorhandig aan, voor van links, Wilhelmus van der Schyff, Nick Serfontein, Daan Viljoen en Phillip Barnard. Agter van links is Frikkie Kruger, dr Japie van der Westhuizen en Hendrik Meyer.
Elite suiwel goue toekennings in die Noordstreek is oorhandig aan, voor van links, Leon Thom, Donovan Hawthorn van Janvos Landgoed en Poena van Niekerk van EDE Farming. Agter is dr Japie van der Westhuizen, hoofbestuurder van SA Stamboek.
Herman Labuschagne, bestuurder van aantekening en datadienste by SA Stamboek, Ainslee Oosthuizen van Spotted Apple en Dolf Cloete, SA Stamboek se tegniese adviseur vir Noordwes en die Noord-Kaap.
Prof Donagh Berry van Teagasc en dr André Eggen van Illumina was die internasionale sprekers by die Elite Teeltsimposium.
Previous articleBe the solution to soil pollution
Next article#AgriMarkets: Weather will remain key driver of SA grains and oilseed market until Feb 2019